1.

teikia tokias rekomendacijas Tarybai: a) atsižvelgdamas į tai, kad ES baudžiamojo teisingumo erdvė turi būti grindžiama pagarba pagrindinėms teisėms, ragina atnaujinti darbą pagrindinių teisių apsaugos srityje ir visų pirma nedelsiant patvirtinti: — nekaltumo prezumpcijos principu grindžiamą ambicingą teisės aktą dėl procesinių garantijų baudžiamuosiuose procesuose, kaip antai teisė susipažinti su dokumentu, kuriame nurodytos teisės (angl. Letter of Rights), teisė į teisinę konsultaciją, teisė į nemokamą teisinę konsultaciją, kai būtina, prieš teismo posėdžius ir juose, teisė pateikti įrodymus, įtariamojo ir (arba) kaltinamojo teisė būti informuotam suprantama kalba apie kaltinimų ir (arba) įtarimų pagrindo pobūdį ir (arba) priežastis, teisė suprantama kalba susipažinti su visais susijusiais dokumentais, teisė naudotis vertėjo žodžiu paslaugomis, teisė į bylos nagrinėjimą, teisė į gynybą, įtariamųjų ir (arba) kaltinamųjų, negalinčių suprasti arba sekti proceso, apsauga, būtiniausios kalinimo sąlygos, nepilnamečiams įtariamiesiems ir (arba) kaltinamiesiems sudaromos sąlygos ir šių asmenų apsauga, veiksmingos ir prieinamos asmenų teisių gynimo priemonės; — išsamią teisinę sistemą, pagal kurią suteikiama kuo didesnė apsauga nusikaltimų aukoms, įskaitant deramą kompensaciją ir liudytojų apsaugą, ypač tiriant organizuoto nusikalstamumo bylas; — teisės aktą dėl įrodymų priimtinumo baudžiamosiose bylose; — priemones, skirtas nustatyti minimalius kalėjimo ir sulaikymo sąlygų standartus, ir bendrą ES kalinių teisių rinkinį, įskaitant bendravimo teisę ir teisę į konsulinę pagalbą; — priemones, kuriomis Taryba veiktų kaip pilietinės visuomenės ir institucijų kovos su mafija veiksmų pagrindinė iniciatorė ir rėmėja, taip pat veiksmus siekiant priimti teisės aktą dėl tarptautinių nusikalstamų organizacijų finansinio turto ir nuosavybės konfiskavimo ir jos panaudojimo socialiniais tikslais, b) kadangi tarpusavio pripažinimo principas yra teisminio bendradarbiavimo baudžiamosiose bylose kertinis akmuo, ragina nedelsiant priimti tuos ES teisės aktus, kurių vis dar reikia siekiant iki galo įgyvendinti šį principą, taip pat užtikrinti, kad būtų nustatyti vienodi procesinių teisių standartai ir suderintos būtiniausios įvairius baudžiamojo proceso aspektus reglamentuojančios normos, c) ragina kartu su valstybėmis narėmis veiksmingai įgyvendinti tarpusavio pripažinimo principą baudžiamojo teisingumo srityje, tinkamai atsižvelgiant į įgyvendinimo sunkumus ir pasiekimus kasdien taikant Europos arešto orderį ir užtikrinant, kad valstybės narės, taikydamos šį principą, laikytųsi ES sutarties 6 straipsnyje nustatytų pagrindinių teisių ir bendrųjų teisės principų; d) ragina valstybes nares įgyvendinant pamatinį sprendimą dėl Europos arešto orderio taikyti proporcingumo principą ir atkreipia dėmesį į tai, kad esama kitų teisinių priemonių, pvz., bylos nagrinėjimą vaizdo konferencijos būdu, kurie ypatingais atvejais gali pasirodyti esantys tinkami taikant atitinkamas apsaugos priemones; e) ragina, bendradarbiaujant su Europos Parlamentu, apibendrinti dabartinę teisminio bendradarbiavimo baudžiamosiose bylose padėtį Europos Sąjungoje, atsižvelgiant į trūkumus ir pažangą; f) ragina kartu su Komisija ir Parlamentu įsteigti ekspertų (teisininkų) komitetą, kurio užduotis – parengti visų valstybių narių baudžiamosios teisės sistemų panašumų ir skirtumų tyrimą ir pateikti pasiūlymų dėl ES baudžiamojo teisingumo erdvės raidos, kuriuose būtų išlaikyta baudžiamųjų bylų nagrinėjimo veiksmingumo ir asmens teisių apsaugos pusiausvyra, g) ragina kartu su Komisija ir Parlamentu, taip pat bendradarbiaujant su atitinkamais Europos Tarybos komitetais, pvz., CEPEJ, ir esamais Europos tinklais, dirbančiais su baudžiamosiomis bylomis, parengti objektyvią, nešališką, skaidrią, išsamią, horizontalią ir nuolatinę šios srities ES politikos ir teisės aktų įgyvendinimo, taip pat teisingumo kokybės, veiksmingumo, patikimumo ir nešališkumo, kontrolės ir vertinimo sistemą, kuri būtų grindžiama tarpusavio vertinimo sistema ir kurią taikant bent kartą per metus būtų galima pateikti patikimus pranešimus, taip pat atsižvelgiant į tai, kiek valstybės narės įgyvendina Europos Teisingumo Teismo (ETT) ir Europos žmogaus teisių teismo (EŽTT) praktiką. Pagal vertinimo sistemą visų pirma reikėtų: — sukurti vertinimo tinklą, sudarytą iš politinio ir techninio lygių, — remiantis veikiančių vertinimo sistemų apžvalga nustatyti: prioritetus, taikymo sritį, kriterijus ir metodus, atsižvelgiant į tai, kad vertinimas turėtų būti ne teorinis, o toks, kuriuo remiantis būtų galima įvertinti ES politikos ir kasdienio teisingumo vykdymo poveikį, taip pat teisingumo kokybę, veiksmingumą, patikimumą, nešališkumą, taip pat atsižvelgiant į tai, kiek valstybės narės įgyvendina ETT ir EŽTT praktiką, — vengti kartojimosi su esamomis vertinimo sistemomis, — taikyti mišrų metodą, grindžiamą statistine informacija ir informacija apie teisės aktus realiu ES aktų taikymo vertinimu vietoje, — rinkti palyginamus duomenis ir, jeigu įmanoma, apibendrinti jau turimus duomenis, — labiau įtraukti Europos Parlamentą veikti vertinimo sistemos politiniu ir techniniu lygiais, h) kartu su Komisija ir Parlamentu apibendrinti dabartinę teisminio mokymo Europos Sąjungoje padėtį, jos trūkumus ir poreikius, bei imtis neatidėliotinų veiksmų vengiant nereikalingo pastangų dubliavimosi ir siekiant skatinti kurti veiksmingą Europos teisminę kultūrą, įsteigiant Europos teisėjų mokyklą, skirtą teisėjams, kaltintojams, gynėjams ir kitiems dirbantiems teisingumo administravimo srityje, kuri: — iš dabartinio Europos teisėjų mokymo tinklo būtų išplėtota į ES institutą, susietą su esamomis agentūromis, ir turėtų tvirtą ir tinkamą struktūrą, kurioje išskirtinis vaidmuo būtų suteiktas nacionalinėms teisėjų mokykloms, teisminiams tinklams ir advokatų teisių organizacijoms ir kitoms organizacijoms, pavyzdžiui, Europos teisės akademijai ir teisių gynimo organizacijoms, taip pat įtraukiant Komisiją, — valdytų ir toliau plėtotų teisminių institucijų mainų programą, — kurtų bendras teisminio mokymo programas siekdama užtikrinti, kad į įvairias teisės sritis būtų įtrauktas Europos aspektas, — savanoriškai teiktų pradinio ir tęstinio Europos teisėjų, prokurorų ir advokatų mokymo paslaugas, — gerintų kalbines teisminių institucijų, teisininkų ir kitų susijusių asmenų žinias, — pasiūlytų tokį mokymą ir valstybėms kandidatėms, bei kitoms valstybėms, su kuriomis ES yra sudariusi bendradarbiavimo ir partnerystės susitarimus, i) ragina valstybes nares nedelsiant iki galo įgyvendinti Tarybos sprendimą dėl Eurojusto stiprinimo, kuriuo iš dalies keičiamas Tarybos sprendimas 2002/187/TVR (5613/2008) (18), skatinti nacionalines institucijas įtraukti Eurojustą į bendradarbiavimo procedūras ankstyvosiose stadijose, įveikti nacionaliniu lygiu pastebėtą nenorą dalytis informacija ir visapusiškai bendradarbiauti bei visiškai įtraukti Parlamentą kartu su Komisija ir Eurojustu į būsimą veiklą, siekiant tinkamai vykdyti Eurojusto įgyvendinamąjį sprendimą; j) ragina parengti minėto sprendimo įgyvendinimo planą, visų pirma atsižvelgiant į Eurojusto kompetenciją dėl: — jurisdikcijų kolizijų sprendimo, — įgaliojimo pradėti tyrimus arba baudžiamąjį persekiojimą, k) ragina imtis veiksmų, kad kasmet būtų paskelbta išsami nusikalstamumo ES ataskaita, kurioje būtų apibendrintos su konkrečiomis sritimis susijusios ataskaitos, kaip antai organizuoto nusikalstamumo grėsmės vertinimas (angl. OCTA), Eurojusto metinis pranešimas ir kita, l) ragina valstybes nares tęsti darbą dėl Čekijos Respublikos, Lenkijos Respublikos, Slovėnijos Respublikos, Slovakijos Respublikos ir Švedijos Karalystės iniciatyvos dėl Tarybos pamatinio sprendimo dėl jurisdikcijų kolizijų baudžiamuosiuose procesuose prevencijos ir sprendimo (5208/2009), gerbiant įtariamojo arba kaltinamojo teises būti informuotam ir dalyvauti visais baudžiamojo proceso jurisdikcijos pasirinkimo etapais, ir vėl konsultuotis su Parlamentu remiantis derybose su Taryba pasiekta pažanga, m) ragina Tarybą tinkamai atsižvelgti į naujųjų technologijų teikiamus pranašumus, padedančius užtikrinti aukšto lygio visuomenės apsaugą, ir visiškai išnaudoti galimybes internetu skleisti informaciją, stiprinti sukurto naujojo „Teisingumo forumo“ vaidmenį, skatinti plėtoti naujus mokymosi metodus (e. mokymasis) ir rinkti informaciją bei dalytis ja atnaujinant ir tobulinant esamas duomenų bazes, pvz., muitinių duomenų bazes, kurios labai svarbios kovojant su kontrabanda ir prekyba žmonėmis, su sąlyga, kad visada užtikrinamos pagrindinės teisės ir ypač aukšto lygio asmenų privatumo apsauga, susijusi su asmens duomenų tvarkymu vykdant policijos ir teismų bendradarbiavimą baudžiamosiose bylose.